text: Politiet anholder seks mænd efter personjagt
  09 august 2017 kl. 20.05
  Fem mænd i to biler jagtede en sjette i Bramming. I bilerne fandt politiet hash og to knive.
  Syd- og Sønderjyllands Politi rykkede tidligt onsdag aften talstærkt ud til Bramming ved Esbjerg, da man fik en anmeldelse om, at et gruppe med køller og knive jagtede en mand.
  - Da vi når frem, forsvinder fem mænd i to biler, siger vagtchef Bjørn Pedersen fra Syd- og Sønderjyllands Politi.
  Politiet fandt dog frem til mændene, der var kørt til en samkørselsplads ved motorvejen, hvor de var steget ud af bilerne.
  - Vi fandt dog ingen køller, men vi fandt 300-500 gram hash og to knive, fortæller vagtchefen.
  Også den mand, der blev jagtet, er blevet anholdt.
  - Men han er ikke meget for at tale med os, konstaterer Bjørn Pedersen.
  De anholdte mænd er i midten og slutningen af 20'erne.
  To af dem er sigtet for overtrædelse af knivloven, og den ene af dem er også sigtet for overtrædelse af lov om euforiserende stoffer.
  Alle seks anholdte vil blive løsladt efter endt afhøring.
  Gruppe af unge i tumult i Bramminge. Kniv indblandet. 6 anholdte. 2 sigtet for overtrædelse af knivloven. 1 sigtet for 0,5 kg.hash #politidk
  
  